b"\n_START_ARTICLE_\nEug\xc3\xa8nia Serra i Aranda\n_START_SECTION_\nBiografia\n_START_PARAGRAPH_\nDiplomada en Biblioteconomia i Documentaci\xc3\xb3 per la Universitat de Barcelona i Llicenciada en Documentaci\xc3\xb3 per la Universitat Oberta de Catalunya, Eug\xc3\xa8nia Serra ha estat des de l'any 2002 i fins al 2012 Responsable de Coordinaci\xc3\xb3 General de la Biblioteca de Catalunya, on va comen\xc3\xa7ar a treballar com a subalterna l'any 1983. Entre el 1995 i el 2002 va exercir com a cap de l'\xc3\x80rea de Tecnologia de la Informaci\xc3\xb3 de la Biblioteca de Catalunya. Anteriorment, entre 1989 i 1995 havia estat cap del Servei d'Acc\xc3\xa9s i obtenci\xc3\xb3 de documents; pr\xc3\xa8viament, des del 1983, havia desenvolupat altres tasques a la mateixa biblioteca._NEWLINE_Presidenta del Col\xc2\xb7legi Oficial de Bibliotecaris-Documentalistes de Catalunya entre els anys 2003 i 2006, ha exercit com a docent, tant en l'\xc3\xa0mbit universitari com en el professional. En l'\xc3\xa0mbit universitari ha treballat com a professora associada a la Universitat de Barcelona impartint les mat\xc3\xa8ries M\xc3\xa8todes i T\xc3\xa8cniques de planificaci\xc3\xb3, Fonts d'informaci\xc3\xb3 en ci\xc3\xa8ncies socials i Serveis d'informaci\xc3\xb3 en la Facultat de Biblioteconomia i Documentaci\xc3\xb3 (UB). En l'\xc3\xa0mbit professional ha centrat la seva tasca docent en la relaci\xc3\xb3 entre biblioteconomia i tecnologia."